text: РЕГЛАМЕНТ (ЕС) № 1415/2013 НА СЪВЕТА
  от 17 декември 2013 година
  за адаптиране от 1 юли на 2013 г. на процента на вноската в пенсионноосигурителната схема за длъжностните лица и другите служители на Европейския съюз
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз,
  като взе предвид Правилника за длъжностните лица и Условията за работа на другите служители на Европейския съюз, определени с Регламент (ЕИО, Евратом, ЕОВС) № 259/68 (1), и по-специално член 83а от него и приложение XII към него,
  като взе предвид предложението на Европейската комисия,
  като има предвид, че:
  (1)
  В съответствие с член 13 от приложение ХII към Правилника за персонала Евростат представи доклад за извършената през 2013 г. петгодишна актюерска оценка на пенсионноосигурителната схема, актуализиращ параметрите, посочени в това приложение. Съгласно тази оценка процентът на вноската, изискван за поддържането на актюерския баланс на пенсионната схема, е 10,3 % от основната заплата.
  (2)
  Ето защо в интерес на актюерския баланс на пенсионноосигурителната схема на длъжностните лица и другите служители на Съюза процентът на вноската трябва да се адаптира на 10,3 % от основната заплата,
  (3)
  Настоящото адаптиране обаче може да бъде променено с оглед на скорошните и бъдещите решения по делата за адаптиране на възнагражденията и пенсиите за 2011 г. и 2012 г. и по делото във връзка с адаптирането на размера на вноската в пенсионноосигурителната схема за 2011 г. Изпълнението на решенията по тези дела може да окаже въздействие върху изчисляването на размерите на вноските за 2012 г. и 2013 г., което от своя страна ще наложи Съветът да адаптира повторно посочените размери на вноските с обратно действие. Когато е приложимо, това може да доведе до възстановяване на надплатените суми от служителите,
  ПРИЕ НАСТОЯЩИЯ РЕГЛАМЕНТ:
  Член 1
  В сила от 1 юли 2013 г. процентът на вноската, посочен в член 83, параграф 2 от Правилника за персонала, е 10,3 %.
  Член 2
  Настоящият регламент влиза в сила в деня след деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави-членки.
  Съставено в Брюксел на 17 декември 2013 година.